
NYTT HJEM IGJEN

EVY WINDELTORP DYTTET brillene lenger inn på nesa og stirret ut gjennom frontruta på bilen. Folk hastet hit og dit gjennom gatene i Steinby, som om ingenting hadde skjedd. Det kjentes ut som hun hadde en stor og tung stein i magen igjen. Hun hadde lyst til å gråte, men det gjorde hun aldri.

Zesan, som jobbet i Barnehjelpsetaten for omplassering av barn, kjørte mot utkanten av den lille byen, der hun skulle bli levert til en pensjonert politidame som het Alfhild Rogne.

Evy hadde den magiske røde strikkejakka på seg, selv om det var sommer og sola stekte i asfalten. Den gjorde henne trygg. På fanget hadde hun en bærepose med nattkjolen og tannbørsten sin oppi.

Nå hadde hun bodd noen dager hos Zesan, i det koselige huset hans på landet, sammen med katten Tråkkenberg. Men Zesan hadde sagt at katten hennes måtte bli igjen hos ham, fordi Evy skulle bo i øverste etasje i et veldig høyt hus, og Tråkkenberg var en utekatt som trengte å snuse på gress og natur Men Evy hadde lagt en hemmelig plan om å hente katten sin, og det skulle skje om få dager.

Etter at mormor ble kidnappet fra herskapshuset i Engelsviken, hadde ikke Evy hatt noe eget hjem. Mormor ble bortført av to menn fordi hun var rakettforsker og matteekspert og hadde funnet opp en hemmelig formel om tid. Den var så verdifull, den formelen.

Ingen trodde på det Evy fortalte, verken politiet eller andre voksne. Alle sa at hun bare diktet opp og fantaserte og løy. Og at det ikke fantes noe sted som het Engelsviken. Men Evy visste at hun kom til å finne igjen mormoren sin.

Før mormor ble tatt, ga hun Evy den gamle strikkejakka hun selv hadde hatt som

barn. Ingen, bortsett fra den nye vennen Tiger, visste at den verdifulle formelen var sydd inn i fôret bak på den magiske jakka.

Evy hadde ikke sett arket med formelen selv engang, men hun kunne kjenne konvolutten gjennom silkestoffet på ryggen. Da mormor ga henne jakka, hadde hun sagt at Evy måtte vokte den som gull. Til vi ses igjen, hadde hun sagt. Evy hadde vært på nippet til å ta en saks og klippe den ut, men hver gang hadde noe stoppet henne. Den lå trygt der den lå. Kanskje Alfhild Rogne kunne hjelpe henne å finne igjen mormor?

«Vi er fremme», sa Zesan og forsøkte å finne en ledig parkeringsplass foran høyhusene som sto på rekke og rad foran dem.

«Kan du prøve å bli værende her litt lenger enn på det forrige stedet?» Han svingte inn på en ledig plass og slo av tenningen.

«Jeg kan ikke love noe», sa Evy mens hun rettet på de runde brillene og gikk ut av bilen. Hun klarte ikke å slutte å være en snushane og lage bråk. Og derfor måtte hun stadig flyttes til et nytt fosterhjem.

Hun visste at hun ikke gjorde det lett for Zesan. Han var tross alt ikke faren hennes. Faren hadde stukket av da Evy var liten. Og moren hennes var død.

Etter at mormor forsvant, hadde Zesan plukket henne opp på en bussholdeplass. Noen fremmede hadde meldt inn at det satt en jente alene i skuret, med en bag og en svart katt på fanget. Så ble hun tatt vare på av Urd og Tobby. De jobbet også i Barnehjelpsetaten, men var veldig masete. Særlig Urd. Det var Zesan hun likte best.

Hun pekte på den nærmeste blokka. «Er det der jeg skal bo?»

«Ja», sa Zesan. «I tiende etasje bor Alfhild Rogne.»

Evy kikket oppover den store fasaden. Husene her var så høye at det virket som om de vokste rett inn i himmelen. Flere barn skatet på parkeringsplassen. Lydene fra skateboardene laget ekko mellom murveggene

Zesan åpnet bagasjerommet og tok ut den store kofferten hun hadde fått låne av ham. Inni den lå det noen få klær, den blomstrete esken med familiedokumentene og bøkene hun hadde fått av mormor.

Evy kneppet den magiske røde strikkejakka helt igjen, selv om det var varmt. Mormor hadde hatt den da hun var liten. Det var som om den var strikket av glødende garn Hun strøk hendene over det lysegrønne tyllskjørtet hun hadde utenpå buksa. Det hadde også mormor brukt som liten.

«Ok», sa Zesan og tok et godt grep om kofferten hennes.

Inne i oppgangen var det skriblet noen ord på veggen med gul, rød og lilla spraymaling.

Zesan trykket på heisknappen. Det var et grønnaktig lys i heisen. I speilet så Evys ansikt skummelt ut, for bak de runde brillene hadde hun tegnet noen svarte lemurlignende rundinger rundt øynene, noe hun pleide å gjøre for å se skumlere ut. Heisen laget en summende lyd, så begynte den å stige oppover og oppover.

Zesan la hånden på hodet hennes, og hun lente seg litt inntil ham. Nest etter mormor og katten Tråkkenberg var Zesan den hun likte best. Og så kom Tiger, som hun var blitt kjent med det siste stedet hun hadde bodd. Siri og Willy Ørnenese bodde i etasjen over Tiger.

Siri var veldig snill, men Willy hadde vært skummel. Evy kalte ham bare Ørnenesa, fordi han hadde så stor nese. Evy hadde stelt i stand en katastrofe der, så Ørnenesa og Siri ville ikke ha henne lenger. Evy kikket opp på Zesan. «Kommer du og henter meg hvis jeg ikke trives?»

Han sukket og trykket på ringeklokka til leiligheten i tiende etasje. «Kan du prøve å ikke lage trøbbel? Alle de crazy tingene du gjør.»

Det tok litt tid før Alfhild Rogne åpnet døra, men plutselig sto hun der, høy og tynn. Hun hadde langbukser og en svart bluse på seg. Og håret var kort og grått. Hun så streng ut.

